A kút
Oh hogy nem úntat
A régi kútat
Elnézni csendbe...
Kávája csempe,
Vén fala süppedt,
Rozsdálva csügged
Vas lánca s zizzen
Ha a szél szisszen,
Fekete víz lenn
Olajos, olvadt
Fénnyel a holdat
Ringatja hosszan;
Mereven moccan
A hűvös holdkép,
Oh éppen olyképp,
Ugy felborúlva,
Mint úszó hulla
Bús, sárga arca,
Mint éji, titkos
Szegény öngyilkos
Bús, sárga arca.

Oh hogy nem úntat
A régi kútat
Elnézni csendbe...
 
Versek